S-245/2017

Mál þetta, sem dómtekið var 31. síðasta mánaðar, var höfðað með ákæru útgefinni af lögreglustjóranum á höfuðborgarsvæðinu 4. júlí síðastliðinn, á hendur P-x-x S-x-x, kt. 000000-0000, Flatahrauni 7 í Hafnarfirði, „fyrir eftirtalin umferðarlagabrot, með því að hafa á árinu 2017:

1. Laugardaginn 25. mars 2017 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 1,2 ng/ml) um Lyngháls í Reykjavík, við ÁTVR, þar sem lögregla stöðvaði aksturinn. [...]

Telst brot þetta varða við 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

2. Sunnudaginn 16. apríl 2017 ekið bifreiðinni [...] sviptur ökurétti, undir áhrifum áfengis og óhæfur til að stjórna henni örugglega vegna áhrifa ávana- og fíkniefna (í blóði mældist vínandamagn 1,71 ‰ og amfetamín 170 ng/ml) um Nýbýlaveg í Reykjavík, við Auðbrekku, þar sem lögregla stöðvaði aksturinn. [...]

Telst brot þetta varða við 1., sbr. 3. mgr. 45. gr., 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Um málsatvik er skírskotað til framangreindrar ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu, að því gættu að til samræmis við bókun sækjanda þess efnis á dómþingi, þá framdi brot sín samkvæmt 2. ákærulið með akstri um Nýbýlaveg í sveitarfélaginu Kópavogi, við Auðbrekku, en ekki með akstri um Nýbýlaveg í sveitarfélaginu Reykjavík, við Auðbrekku, líkt og í ákæruskjali greinir. Háttsemin er réttilega heimfærð til refsiákvæða í ákæru. Ákærði hefur því unnið sér til refsingar.

Af hálfu ákærða er þess krafist að honum verði ekki gerð frekari refsing, en til vara að honum verði gerð vægasta refsing sem lög leyfa. Þá gerir verjandi hans kröfu um þóknun sér til handa.

Samkvæmt framlögðu sakavottorði á ákærði að baki sakaferil sem nær aftur til ársins 2001, en þar af hafa eftirgreind brot áhrif við ákvörðun refsingar í máli þessu. Hann samþykkti greiðslu sektar og tímabundna sviptingu ökuréttar með sátt hjá lögreglustjóra 14. október 2008 fyrir brot gegn ákvæðum umferðarlaga, þar á meðal fyrir ölvunarakstur. Með annarri slíkri sátt 13. ágúst 2009 samþykkti hann sektargreiðslu og tímabundna ökuréttarsviptingu, fyrir sams konar brot. Með tveimur öðrum þess háttar sáttum 20. nóvember 2009 og 19. ágúst 2010, gekkst hann undir greiðslur sekta fyrir að aka sviptur ökurétti, í síðara skiptið einnig fyrir önnur umferðarlagabrot en af því tagi sem hann er nú sakfelldur fyrir. Með dómi 15. maí 2012 var hann dæmdur í nítíu daga fangelsi og sviptur ökurétti ævilangt fyrir ýmis umferðarlagabrot, þar á meðal fyrir að aka sviptur ökurétti og undir áhrifum áfengis og ávana- og fíkniefna. Með dómi 9. október 2013 var hann dæmdur í nítíu daga fangelsi og ævilöng ökuréttarsvipting hans áréttuð, vegna umferðarlagabrota, þar á meðal að aka sviptur ökurétti og undir áhrifum áfengis og ávana- og fíkniefna, en brotin framdi hann fyrr á því ári. Með dómi 25. júní 2015 var hann dæmdur í fjögurra mánaða fangelsi og ævilöng ökuréttarsvipting hans áréttuð, vegna hraðaksturs, sviptingaraksturs og aksturs undir áhrifum ávana- og fíkniefna, en brotin framdi hann fyrr á því ári. Með dómi 15. janúar 2016 var hann dæmdur í 45 daga fangelsi fyrir sviptingar- og hraðakstur, en þau brot framdi hann 20. desember 2013, fyrir uppsögu dómsins frá 26. júní 2015 og var því gerður hegningarauki við þann dóm. Með dómi 12. apríl 2016 var hann dæmdur í fimm mánaða fangelsi og ævilöng ökuréttarsvipting hans áréttuð, vegna ýmissa brota, þar á meðal fyrir að aka sviptur ökurétti og undir áhrifum ávana- og fíkniefna. Brotin framdi 25. og 27. október 2015, fyrir þann tíma sem framangreindur dómur 15. janúar 2016 gekk. Með dómi 24. ágúst 2016 var hann dæmdur í átta mánaða fangelsi og ævilöng ökuréttarsvipting hans áréttuð, vegna brota hans með því að aka sviptur ökurétti og undir áhrifum áfengis og ávana- og fíkniefna, en þau brot framdi hann 9. nóvember 2015, eða fyrir þann tíma sem framangreindir dómar frá 15. janúar og 12. apríl 2016 gengu. Nú síðast var hann með dómi 4. maí síðastliðinn dæmdur í átján mánaða fangelsi og ævilöng ökuréttarsvipting hans áréttuð, vegna brots gegn lögum um ávana- og fíkniefni og með því að aka í fjórgang, á tímabilinu frá nóvember 2016 til janúar 2017, undir áhrifum vímugjafa og sviptur ökurétti. Brot ákærða í máli þessu framdi hann fyrir þann tíma að sá dómur gekk og er honum því nú gerður hegningarauki við þann dóm, sbr. 78. gr. almennra hegningarlaga nr. 19/1940. Eftir því og að framangreindum sakaferli virtum, sbr. 5. tl. 1. mgr. 70. gr. sömu laga, þykir refsing ákærða hæfilega ákveðin fangelsi í sex mánuði. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem samkvæmt yfirlitum um slíkan kostnað og með stoð í öðrum gögnum, nemur samanlagt 244.365 krónum vegna rannsóknar málsins, og þá þykir þóknun skipaðs verjanda ákærða, S-kk-ef F-kk-ef héraðsdómslögmanns, hæfilega ákveðin 84.320 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, P-x-x S-x-x, sæti fangelsi í sex mánuði.

Ákærði er sviptur ökurétti ævilangt.

Ákærði greiði 328.685 krónur í sakarkostnað, þar með talda þóknun skipaðs verjanda síns, S-kk-ef F-kk-ef héraðsdómslögmanns, 84.320 krónur.

H-kk-nf Þ-kk-nf